tttarun/llama2_hindi huggingface dataset:
‘तुर्कान-ए-चहलगानी’ क्या था? समकालीन राजनीति पर इसके प्रभाव की चर्चा करें।
उत्तर :
प्रश्न विच्छेद
• कथन तुर्कान-ए-चहलगानी के परिचय एवं समकालीन राजनीति में इसके प्रभाव की चर्चा से संबंधित है।
हल करने का दृष्टिकोण
• तुर्कान-ए-चहलगानी के विषय में संक्षिप्त उल्लेख के साथ परिचय लिखिये।
• तुर्कान-ए-चहलगानी की समकालीन राजनीति में प्रभाव की चर्चा कीजिये।
• उचित निष्कर्ष लिखिये।
तुर्कान-ए-चहलगानी इल्तुतमिश के दास अधिकारियों का एक अभिजात समूह था। चालीस की इस संख्या का कोई विशेष महत्त्व नहीं है क्योंकि इल्तुतमिश के अमीरों की सूची में ऐसे 25 से भी कम दास अधिकारियों का उल्लेख मिलता है।
तुर्कान-ए-चहलगानी की समकालीन राजनीति में प्रभाव की चर्चा निम्नलिखित रूपों में वर्णित है:
तुर्कान-ए-चहलगानी के सदस्यों की स्वामीभक्ति जहाँ एक तरफ सल्तनत के स्वास्थ्य के लिये लाभदायक थी वहीं, इनकी महत्त्वाकांक्षा भविष्य के मार्ग में एक प्रमुख रोड़ा भी थी।
तुर्कान-ए-चहलगानी के सदस्यों ने इल्तुतमिश के पश्चात् एक संगठित निकाय के तौर पर व्यवहार नहीं किया जिससे प्रत्यक्ष रूप से शासन एवं प्रशासन के स्तर पर विपरीत स्थिति उत्पन्न हुई।
तुर्कान-ए-चहलगानी के सदस्य एक-दूसरे के समक्ष झुकने को तैयार नहीं होते थे जिससे सल्तनत के शासन एवं प्रशासन के संचालन में कठिनाई होती थी।
ये क्षेत्रों (इक्तों), शक्तियों, पदों एवं सम्मानों के वितरण में एक-दूसरे से समानता की मांग करते थे, जिसकी प्राप्ति न होने पर केंद्र के विरुद्ध षडयंत्र रचते थे।
तुर्कान-ए-चहलगानी के अमीरों को अपने ऊपर बहुत गर्व था और ये मुक्त अमीरों (तुर्क एवं ताजिक दोनों) को अपने बराबर नहीं समझते थे जिससे शासन संचालन में कठिनाई होती थी।
इल्तुतमिश की मृत्यु के पश्चात् अमीर इस बात से तो सहमत थे कि इल्तुतमिश के ही किसी वंशज को दिल्ली की राजगद्दी पर बैठाया जाए लेकिन समस्त शक्ति एवं प्राधिकार उन्हीं के हाथ में निहित रहे।
रजिया को राजगद्दी पर बैठाने में तुर्क दास अधिकारियों के एक सबल समूह की प्रमुख भूमिका थी।
निष्कर्षत: तुर्कान-ए-चहलगानी के सदस्यों की समकालीन राजनीति में प्रभावी भूमिका थी। ये सदस्य संगठित रूप में सल्तनत को एक बेहतर दशा और दिशा दे सकते थे लेकिन यह संभव नहीं हो पाया।
वाताग्र जनन की प्रक्रिया की चर्चा करते हुए शीतोष्ण कटिबंधीय चक्रवातों की उत्पत्ति में वाताग्रों की भूमिका को स्पष्ट कीजिये।
उत्तर :
प्रश्न विच्छेद
• वाताग्र जनन तथा शीतोष्ण कटिबंधीय चक्रवातों की उत्पत्ति में इसकी भूमिका।
हल करने का दृष्टिकोण
• वाताग्र जनन की प्रक्रिया को स्पष्ट कीजिये।
• शीतोष्ण कटिबंधीय चक्रवातों की उत्पत्ति में वाताग्रों की भूमिका को स्पष्ट कीजिये।
दो वायुराशियाँ जिनके तापमान, आद्रता एवं दाब में पर्याप्त अंतर हो, के अभिसरण से दोनों के बीच निर्मित असांतत्य पृष्ठ अथवा संक्रमण पेटी को वाताग्र कहा जाता है। शीतोष्ण कटिबंधीय चक्रवातों की उत्पत्ति में वाताग्र महत्त्वपूर्ण भूमिका निभाता है।
वाताग्र एक मौसमी तंत्र है। जब किसी प्रदेश में गर्म एवं ठंडी वायुराशियाँ विपरीत दिशा में प्रवाहित होती हुई एक-दूसरे से अभिसरण करती हैं, तो वे आपस में मिलने का प्रयास करती हैं। इनके बीच एक संक्रमण क्षेत्र निर्मित होता है, जिनमें दोनों वायुराशियों के गुण मौजूद होते हैं। इसी संक्रमण क्षेत्र को वाताग्र प्रदेश कहा जाता है। जब गर्म वायुराशि सक्रिय रूप से शीत वायुराशि से अभिसरण करती है, तो उष्ण वाताग्र का निर्माण होता है। इसके विपरीत, जब शीत वायुराशि सक्रिय होकर गर्म वायुराशि से अभिसरण करती है तो शीत वाताग्र का निर्माण होता है। वाताग्र मध्य अक्षांशों में निर्मित होते हैं तथा इनमें तीव्र वायुदाब एवं तापमान प्रवणता पाई जाती है। वाताग्र धरातलीय सतह से कुछ कोण पर झुका होता है तथा इसकी ढाल पृथ्वी की अक्षीय गति पर आधारित होती है।
शीतोष्ण कटिबंधीय चक्रवात की स्थिति दोनों ही गोलार्द्धों में 40° से 60° अक्षाशों के मध्य दो विपरीत प्रकार की वायुराशियों के अभिसरण से बनता है। यह स्थिति ध्रुवीय वाताग्र के साथ-साथ बनते हैं। आरम्भ में वाताग्र स्थिर होता है। वाताग्र के दक्षिण से कोष्ण व उत्तर दिशा से ठंडी हवा प्रवाहित होती है। वाताग्र के साथ वायुदाब कम हो जाने पर कोष्ण वायु उत्तर दिशा की ओर तथा ठंडी वायु दक्षिण दिशा की ओर वामावर्त (घड़ी की सुइयों के विपरीत) चक्रवातीय परिसंचरण करती है, जिससे शीतोष्ण कटिबंधीय चक्रवात विकसित होता है। इस चक्रवात में एक उष्ण वाताग्र तथा एक शीत वाताग्र होता है। दक्षिणी गोलार्द्ध में जल की अधिकता के कारण वायुराशियों के तापमान एवं आद्रता में ज़्यादा अंतर नहीं होता है जिसके कारण ये चक्रवात अधिक मज़बूत नहीं बनते। उत्तरी गोलार्द्ध में जल एवं स्थलखंड के वितरण में असमानता के कारण वायुराशियों के मध्य तापीय अंतर अधिक होता है जिसके कारण उत्तरी गोलार्द्ध में ये मज़बूती से बनते हैं। इस प्रकार यह स्पष्ट है कि शीतोष्ण कटिबंधीय चक्रवातों की उत्पत्ति से वाताग्रों का गहरा संबंध है।
‘उग्रसुधारवाद पूंजीवादी संकट के विरुद्ध भूगोल में सामाजिक क्रांति लाने का प्रयास था।’ स्पष्ट कीजिये।
उत्तर :
भूगोल में उग्र सुधारवाद की मांग 1970 के दशक में मात्रात्मक क्रांति और प्रत्यक्षवाद के प्रतिक्रिया स्वरूप उठी। मात्रात्मक क्रांति एवं प्रत्यक्षवाद द्वारा भूगोल के अवस्थितिजन्य विश्लेषण तथा स्थानिक विज्ञान में परिवर्तन करने पर ज़ोर का इन्हाेंने विरोध किया। ये पूंजीवादी उत्पादन प्रणाली में ही असमानताओं की गहरी जड़ें देखते थे, अत: इन्होंने सामुदायिक नियंत्रण मॉडल की आवश्यकता पर ज़ोर दिया। इनका मानना था कि मात्र आय के पुनर्वितरण और टैक्स लगाने से गरीबी समाप्त नहीं होगी बल्कि इसके लिये वातावरण रचना में विकल्पों द्वारा अतिवाद/उग्र सुधारवाद आवश्यक है।
उग्र सुधारवाद आंदोलन का आरंभ 1960 के दशक के अंतिम भाग में संयुक्त राज्य अमेरिका में घटित तीन राजनीतिक समस्याओं, यथा- वियतनाम युद्ध, नागरिकों के अधिकार तथा नगरों की उपेक्षित बस्तियों में गरीबी व असमानता से उत्पन्न त्रासदी से हुआ। उग्र सुधारवाद के मुख्य समर्थक पीट थे, जो सामाजिक असमानता की मुख्य वजह पूंजीवादी व्यवस्था को मानते थे। पीट मुख्यत: सामाजिक हित की समस्याओं पर ध्यान केंद्रित कर समाज में से असमानता, प्रजातीयता, लिंग भेद, अपराध, रंगभेद जैसी कुरीतियों को उखाड़ पेंकने के पक्षपाती थे। 1960 के दशक के अंत में घटित घटनाओं, जैसे- पश्चिमी यूरोप के बड़े नगरों में आगजनी, पेरिस में कामगारों का आंदोलन, विद्यार्थियों में असंतोष आदि ने भूगोल की क्षेत्र विज्ञान के रूप में निरर्थकता सिद्ध कर दी तथा भूगोल में अवस्थापनिक विश्लेषण की कमियाँ स्पष्ट हो गईं। इसी पृष्ठभूमि में विद्यार्थियों के एक समूह ने उग्र सुधारवाद की मांग उठाते हुए परांपरागत भूगोल को चुनौती दी। उग्र सुधारवादियों ने न केवल पश्चिमी जगत में व्याप्त सामाजिक असमानताओं पर लेख प्रकाशित किये बल्कि तीसरी दुनिया के देशों में व्याप्त बेराज़गारी, गरीबी, कुपोषण, विकासहीन स्थिति आदि पर भी लेख प्रकाशित किये। इन्होंने समाज के शोषित वर्ग के हितों के रक्षार्थ भूगोल में सामाजिक क्रांति लाने पर ज़ोर दिया ताकि पश्चिमी विश्व के पूंजीवादी संकट से बचा जा सके।
'यही सच है’ कहानी की शिल्प-योजना पर प्रकाश डालिये।
उत्तर :
‘यही सच है’ कहानी की शिल्प-योजना कुछ विशेष प्रयोगों के कारण अत्यंत चर्चित रही है। इसकी सबसे बड़ी विशेषता है- डायरी शैली का प्रयोग। नई कहानी की प्रयोगशील प्रवृत्तियों में एक यह भी थी कि डायरी के ढाँचे में कहानी लिखी गई। यह कहानी वस्तुत: दीपा की डायरी के कुछ पन्नों का संकलन मात्र है जो क्रमश: कानपुर, कलकत्ता और फिर कानपुर में लिखे गए हैं। इसलिये, स्वाभाविक तौर पर यह कहानी उत्तम पुरुष शैली में रचित है और प्रमुख चरित्र दीपा ‘मैं’ के रूप में उपस्थित है।
डायरी शैली का एक विशेष लाभ इसकी चरित्र योजना में दिखाई पड़ता है। चूँकि डायरी लिखते समय व्यक्ति पूरी ईमानदारी का परिचय देता है और बाह्य जीवन में नहीं कही जा सकने वाली बातें भी खुलकर लिखता है, इसलिये दीपा का चरित्र मनोविज्ञान की उन सूक्ष्मताओं को छू सका है जो शायद नई कहानी में भी दुर्लभ हैं। इसी साफगोई का परिणाम है कि कुछ पारंपरिक समीक्षक दीपा के चरित्र को नैतिक रूप से उचित नहीं मानते। डायरी शैली से एक समस्या यह उत्पन्न हुई कि एक चरित्र का पूरा सच उभर गया किंतु बाकी चरित्रों (निशीथ, संजय आदि) के वही पक्ष उभरे जो बाह्य जीवन में व्यक्त होते हैं।
चेतना प्रवाह शैली का सुंदर प्रयोग इस कहानी की अन्य विशेषताओं मे से एक है। दीपा की चेतना में उत्पन्न होते क्षणिक परिवर्तनों को दिखाने के लिये इससे बेहतर शैली हो भी नहीं सकती थी। उसका नीली साड़ी पहनने का प्रसंग और टैक्सी में बैठते समय उसकी मन:स्थिति, ये दोनों प्रसंग चेतना प्रवाह शैली की दृष्टि से अनूठे हैं।
जहाँ तक शेष शिल्पगत तत्त्वों का प्रश्न है, वे नई कहानी की प्रतिनिधि विशेषताओं से मिलते-जुलते हैं। इसकी भाषा सघन अनुभूति प्रधान भाषा है। घटनाओं और वर्णनों की कमी तथा चिंतन-मनन-विश्लेषण की अधिकता ने कथानक के विन्यास को तोड़ा है जो अन्य नई कहानियों की भी विशेषता है। चरित्र योजना की खासियत यह है कि दीपा के चेतन और अवचेतन मन में निरंतर चलने वाले द्वंद्व को इसमें उभारा गया है।
एक व्यक्तिगत ईश्वर के प्रति निष्ठा भक्ति आंदोलन की मूल विशेषता थी। इसके औचित्य को प्रमाणित कीजिये। (150 शब्द)
उत्तर :
प्रश्न विच्छेद
• भक्ति आंदोलन के दौरान संतों द्वारा व्यक्तिगत ईश्वर के प्रति निष्ठा को प्रमाणित कीजिये।
हल करने का दृष्टिकोण
• सर्वप्रथम भूमिका लिखिये।
• व्यक्तिगत ईश्वर के प्रति निष्ठा के औचित्य पर चर्चा कीजिये।
• निष्कर्ष दीजिये।
मध्यकालीन भारतीय हिंदू समाज के धार्मिक जीवन में भक्ति आंदोलन के रूप में महत्त्वपूर्ण चेतना व जागृति का विकास हुआ। भक्ति काल में प्रत्येक सामाजिक, धार्मिक सुधारक संत के द्वारा समाज में किसी विशेष भगवान के प्रति भक्ति या आस्था का प्रचार -प्रसार किया गया जो इसे भक्ति आंदोलन की महत्त्वपूर्ण विशेषता बनाता है। यह भारत में बहुदेववाद की स्थापित पंरपरा से भिन्न था।
भक्ति आन्दोलन का प्रसार:
भक्ति आंदोलन का आरंभ दक्षिण भारत में अलवारों व नयनारों से हुआ। अलवार विष्णु भक्त तथा नयनार शिव भक्त थे। इन्होंने ईश्वर के प्रति व्यक्तिगत प्रेम और समर्पण को मोक्ष प्राप्ति का मार्ग बताया।
महाराष्ट्र में भक्ति आंदोलन को नामदेव व तुकाराम ने अधिक मुखरता प्रदान की तथा हरि के प्रति अदम्य प्रेम व समर्पण का उपदेश दिया। महाराष्ट्र में संत रामदास ने राम की पूजा को लोकप्रिय बनाने में योगदान दिया।
भारत के हिंदी भाषी प्रांतों में भक्ति आंदोलन के प्रमुख संत रामानन्द थे जिन्होंने भगवान राम के स्वरूप में भक्ति भावना का प्रकटीकरण किया। रामानन्द ने बताया कि केवल राम के प्रति प्रेम व समर्पण के माध्यम से ही मुक्ति पाई जा सकती है।
तुलसीदास ने भगवान राम में आस्था प्रकट की तथा राम को निरपेक्ष सत्य (अंतिम सत्य) के रूप में स्थापित किया।
मीराबाई कृष्ण भक्ति की साकार प्रतिमा मानी जाती थीं।
संत सूरदास भी अपनी रचनाओं में कृष्ण के मोहक रूप तथा राधा की कथाओं का वर्णन करते थे।
इसके अतिरिक्त चैतन्य महाप्रभु ने श्रीकृष्ण की आराधना से भगवान के प्रति अदम्य प्रेमभाव का प्रकटीकरण किया है।
स्पष्ट है कि मध्यकालीन भारत का भक्ति आंदोलन अपने व्यक्तिगत ईश्वर के प्रति निष्ठा के प्रकटीकरण के संदर्भ में अत्यधिक महत्त्वपूर्ण है परंतु इसका तात्पर्य यह नहीं है कि इन संतों ने अन्य की उपेक्षा की या आलोचना की। इन्होंने केवल अपने आराध्य के प्रति पूर्ण समर्पण की भावना को अभिव्यक्त किया।
प्रदेश की अवधारणा को स्पष्ट करते हुए सांस्कृतिक प्रदेशों का वर्गीकरण प्रस्तुत कीजिये।
उत्तर :
प्रश्न विच्छेद
• प्रदेश की अवधारणा तथा सांस्कृतिक प्रदेश के वर्गीकरण की चर्चा।
हल करने का दृष्टिकोण
• प्रदेश की अवधारणा को स्पष्ट कीजिये।
• संक्षेप में प्रदेश के लक्षण बताइये।
• सांस्कृतिक प्रदेशों का वर्गीकरण प्रस्तुत कीजिये।
‘प्रदेश’ की संकल्पना एक सक्रिय, परिवर्तनात्मक एवं गतिशील अवधारणा है। इसे कई रूपों में परिभाषित किया गया है जैसे- ब्लाश ने समान प्राकृतिक व सांस्कृतिक क्षेत्रों को प्रदेश के रूप में परिभाषित किया है। हरबर्टसन ने जलवायविक विशेषताओं के आधार पर संपूर्ण विश्व को वृहत् प्राकृतिक प्रदेशों में बाँटा है। वस्तुत: प्रदेश की संकल्पना कोई नई नहीं है, आदिकालीन मानव भी प्रतिकूल पर्यावरणीय अवस्थाओं में अनुकूल प्रदेश की खोज में संलग्न था।
प्रदेश के लक्षण:
प्रदेश एक अवस्थिति धारणा है, जिसे उसकी अपनी स्थिति के आधार पर भी संबोधित किया जा सकता है, जैसे- सुदूर पूर्व।
इनका स्थानिक विस्तार होता है जिसे धरातल पर व्यक्त किया जाता हैं, जैसे-थार मरुस्थल।
इनकी सीमा होती है जो इनका बाह्य छोर होता है तथा यह दूसरे क्षेत्र से इनकी भिन्नता को दर्शाता है।
ये औपचारिक अथवा कार्यपरक हो सकते हैं। औपचारिक प्रदेश सर्वत्र एक समान गुण का आभास (मानसून प्रदेश) कराते हैं, जबकि कार्यपरक प्रदेश अंतर्क्रिया और आसपास के क्षेत्रों से जुड़ाव को दर्शाते (नगर प्रदेश) हैं।
प्रदेश पदानुक्रमित होते हैं तथा इनकी सीमाएँ परिवर्तित होती रहती हैं।
सांस्कृतिक प्रदेश:
सांस्कृतिक प्रदेश वह क्षेत्र होता है जहाँ मानव समूह के सांस्कृतिक लक्षणों की पहचान होती है जो एक क्षेत्र से दूसरे क्षेत्र में भिन्न होता है। इस भिन्नता से मानवीय क्रियाकलाप, व्यवसाय और स्थान के संघटन में विभेद विकसित होता है। इसी आधार पर सांस्कृतिक प्रदेशों का वर्गीकरण किया गया है।
जनसंख्या प्रदेश:
जिन क्षेत्रों को जनसांख्यिकीय लक्षणों के आधार पर चिह्नित किया जाता है, जनसंख्या प्रदेश कहलाते हैं। यह आधार जनंसख्या का उच्च अथवा निम्न घनत्व, आयु व लिंग संरचना, जन्म व मृत्यु दर तथा साक्षरता आदि में से कुछ भी हो सकता है।
भाषायी प्रदेश:
भाषा सांस्कृतिक प्रादेशीकरण का एक अन्य लक्षण है। संसार के भिन्न-भिन्न भागों एवं समाजों में अलग-अलग भाषाओं के आधार पर प्रदेशों का निर्धारण किया गया है, जैसे-इण्डो-ईरानियन, साइनो तिब्बत आदि।
धार्मिक प्रदेश:
धर्म के आधार पर जैसे-ईसाई, यहूदी, बौद्ध आदि प्रदेशों की पहचान की जाती है।
आर्थिक प्रदेश:
ये क्षेत्र के संसाधनों एवं आर्थिक क्रियाओं के आधार पर निर्धारित किये जाते हैं। आर्थिक प्रदेश नियोजन में लाभदायक हाते हैं।
औद्योगिक प्रदेश:
औद्योगिक घटकों के आधार पर चिह्नाकिंत प्रदेश, जैसे-मुंबई-अहमदाबाद प्रदेश, मद्रास-कोयम्बटूर प्रदेश, आदि इसमें आते हैं।
कृषि प्रदेश:
वृहद उपजों के आधार पर कृषि प्रदेशों का निर्धारण किया जाता है, जैसे- दक्षिण एशिया का जूट प्रदेश।
इसी प्रकार अन्य गतिविधियों के आधार पर भी सांस्कृतिक प्रदेशों का निर्धारण किया गया है।
उन्नीसवीं सदी के उत्तरार्द्ध में विकासमान ‘मध्यवर्गीय चेतना’ जहाँ लोकप्रिय असंतोषों को संगठित कर राष्ट्रीय चेतना के विकास की महत्त्वपूर्ण कारक सिद्ध हुई, वहीं वायसराय लिटन की प्रतिक्रियावादी नीतियों ने इसे सशक्त बनाया। विवेचना करें। (150 शब्द)
उत्तर :
प्रश्न विच्छेद
• मध्यवर्गीय चेतना के विकास के कारणों तथा लोकप्रिय असंतोष को संगठित करने के लिये इसके द्वारा किया गया प्रयास।
• लिटन की प्रतिक्रियावादी नीतियाँ।
हल करने का दृष्टिकोण
• संक्षिप्त भूमिका लिखिये।
• मध्यवर्गीय चेतना के विकास के कारणों को बताइये।
• लोकप्रिय असंतोष को संगठित करने के लिये क्या प्रयास किये गए?
• लिटन की प्रतिक्रियावादी नीतियों का उल्लेख करते हुए निष्कर्ष लिखिये।
उन्नीसवीं सदी के उत्तरार्द्ध तक पाश्चात्य चिंतन एवं शिक्षा के प्रचार-प्रसार के कारण एक नवीन शिक्षित भारतीय मध्यवर्ग का उदय हुआ। इसने राष्ट्रीय चेतना एवं राष्ट्रवाद की भावना को आगे बढ़ाने का काम किया।
वस्तुत: आधुनिक पाश्चात्य विचारों को अपनाने से भारतीय राजनीतिक चिंतन को एक नई दिशा प्राप्त हुई। नवशिक्षित भारतीय मध्यवर्ग पाश्चात्य उदारवादी विचारधारा के अनुरूप स्वतंत्रता, समानता एवं जनतंत्र जैसे प्रगतिशील मूल्यों के संपर्क में आया। इसने औपनिवेशिक शोषण के वास्तविक स्वरूप को समझकर भारतीयों को एकजुट करने का प्रयास प्रारंभ किया। इसी क्रम में 1867 में दादाभाई नौरोजी धन निकासी सिद्धांत का प्रतिपादन कर औपनिवेशिक शासन के वास्तविक चेहरे को सामने लाए।
इस नवशिक्षित मध्यवर्ग द्वारा लोगों में व्याप्त असंतोष को संगठित करने के लिये निम्नलिखित राजनीतिक संस्थाएँ स्थापित की गईं, जैसे:
1851 में ब्रिटिश इंडियन एसोसिएशन का गठन। इसने उच्च वर्ग के नौकरशाहों के वेतन में कमी तथा नमक कर, आबकारी कर एवं डाक शुल्क समाप्ति जैसे लोकप्रिय मांगों को लेकर ब्रिटिश संसद को पत्र लिखा।
1866 में दादाभाई नौरोजी ने लदंन में ईस्ट इंडिया एसोसिएशन की स्थापना की। इसका उद्देश्य भारतीय समस्याओं से ब्रिटिश जनमत को परिचित कराना था।
1852 में बॉम्बे एसोसिएशन की स्थापना करना। इसका उद्देश्य भेदभावपूर्व सरकारी नियमों के विरुद्ध सरकार को सुझाव देना था।
इसी तरह 1875 में इंडियन लीग तथा 1876 में इंडियन एसोसिएशन जैसी संस्थाएँ स्थापित की गईं। इनका उद्देश्य राष्ट्रवाद की भावना जाग्रत कर लोगों को एकजुट करना था।
उपर्युक्त प्रयासों को लॉर्ड लिटन की निम्न प्रतिक्रियावादी नीतियों ने सशक्त बनाया, जैसे:
इंडियन सिविल परीक्षा में आयु सीमा को 21 वर्ष से घटाकर 19 वर्ष करना।
अकाल के दौरान दिल्ली दरबार का आयोजन करना।
वार्नाकुलर प्रेस एक्ट (1878) तथा शस्त्र अधिनियम (1878) आदि।
उपर्युक्त नीतियों ने भारतीयों के साथ भेदभाव को दर्शाया तथा भारतीय जन को और असंतुष्ट कर दिया। फलत: 1885 में स्थापित भारतीय राष्ट्रीय कॉन्ग्रेस ने उभरते हुए इस राष्ट्रीय चेतना को आगे बढ़ाया और अंतत: भारत को आज़ाद कराने में महत्त्वपूर्ण भूमिका निभाई।
तड़ितझंझा से उत्पन्न मौसमी दशाओं की चर्चा कीजिये।
उत्तर :
प्रश्न विच्छेद
• तड़ितझंझा से निर्मित मौसमी दशाओं की चर्चा कीजिये।
हल करने का दृष्टिकोण
• तड़ितझंझा का आशय स्पष्ट कीजिये।
• तड़ितझंझा से उत्पन्न मौसमी दशाओं को स्पष्ट कीजिये।
तड़ितझंझा एक प्रचंड स्थानीय तूफान है। इसकी उत्पत्ति उष्णकटिबंधीय क्षेत्रों में गर्म एवं आर्द्र हवाओं के प्रबल संवहन के कारण होती है। यह पूर्ण विकसित कपासी वर्षा मेघ हैं। इसमें बादल गर्जन, बिजली चमकना व तेज़ हवाएँ चलने की घटनाएँ होती हैं।
तड़ितझंझा से उत्पन्न मौसमी दशाएँ:
वर्षा: इसमें वायु प्रचंड वेग से ऊपर उठती है, जिस कारण संघनन तीव्रता से होता है और कम समय में ही मूसलाधार बारिश होती है। ऐसी स्थिति में लगता है कि मेघ ही फूट पड़े है, इसलिये इसे ‘बादलों का प्रस्फोटन’ भी कहते हैं।
ओलावृष्टि: हिमांक के नीचे संघनन के कारण तड़ितझंझा से कभी-कभी ओलावृष्टि भी होती है, किंतु जितने क्षेत्र पर झंझावात का विस्तार होता है, उसके किसी भाग में ओले गिरते हैं। निम्न अक्षांशों में तड़ितझंझा के साथ प्राय: उपल वृष्टि नहीं होती है।
बिजली का चमकना: बिजली का चमकना तड़ितझंझा की मुख्य विशेषता है। इसमें जल बूँदों में बराबर मात्रा में धनात्मक तथा ऋणात्मक आवेश होता है किंतु बूँदों के टूटने से कहीं धन आवेश तो कहीं ऋण आवेश अधिक हो जाता है। बादलों के आधार में ऋणात्मक बिजली तथा ऊपरी भाग में धनात्मक बिजली के आवेश के बीच अंतर होने से तनाव बढ़ जाता है जिससे प्रकाश रेखाएँ उत्पन्न होती हैं। इसे ही बिजली का चमकना कहते हैं।
मेघ गर्जन: बिजली के चमकने से अत्यधिक ऊष्मा उत्पन्न होती है जो वायु को इतनी तीव्रता से हटाती है कि एक तेज़ गर्जन उत्पन्न होता है।
तीव्र वात: झंझावत के पूर्ण विकसित हो जाने पर वर्षा के साथ-साथ ऊपर से ठंडी हवा तेज़ गति से पृथ्वी पर उतरती है। धरातल पर आकर ठंडी हवाएँ अपसरित होने लगती हैं, जिससे आक्रामक तूफान उत्पन्न होने लगते हैं।
यद्यपि तड़ितझंझा की अवधि कम होती है किंतु कम समय में ही यह अत्यधिक विनाशकारी साबित हो सकती है। यह व्यापक जान-माल की हानि का कारण बन जाती है।
हिंदी गद्य के विकास में बालकृष्ण भट्ट के योगदान पर प्रकाश डालिये।
उत्तर :
‘हिंदी प्रदीप’ के संपादक बालकृष्ण भट्ट भारतेंदु मंडल के सबसे वरिष्ठ सदस्य थे। भट्ट जी भारतेन्दु युग तथा द्विवेदी युग को जोड़ने वाले ऐसे व्यक्ति थे जिन्होंने नाटक, उपन्यास, निबंध, आलोचना, पत्रकारिता, पुस्तक-समीक्षा आदि अनेक क्षेत्रों में एक साथ योगदान दिया है किंतु उनकी प्रतिभा मुख्यत: निबंधों में ही चमकी है।
बालकृष्ण भट्ट का योगदान:
भट्ट जी ने यूँ तो भावात्मक, वर्णनात्मक, कथानक तथा विचारात्मक सभी प्रकार के निबंध लिखे हैं, किन्तु उनके विचारात्मक निबंध अधिक महत्त्वपूर्ण हैं। इसीलिये इन्हें 17वीं शताब्दी के पश्चिमी निबंधकार जोसेफ एडीसन (जो बुद्धिप्रधान निबंध लिखने के लिये विख्यात था) के सादृश्य के आधार पर ‘हिंदी का एडीसन’ भी कहा जाता है। इनके निबंधों में उनके पाण्डित्य तथा लोक प्रचलित भाषा का अद्भुत समन्वय हुआ है।
भट्ट जी के प्रमुख निबंध हैं- ‘चंद्रोदय’, ‘एक अनोखा स्वप्न’, ‘प्रेम के बाग का सैलानी’, ‘साहित्य जन समूह के हृदय का विकास है’ आदि।
भट्ट जी ने अनेक नाटकों का भी प्रणयन किया है, जिनमें ‘कलिराज की सभा’, ‘चंद्रसेन’, ‘खेल’, ‘रेल का टिकट’, ‘बाल विवाह’ आदि प्रमुख हैं।
भट्ट जी ने ‘नूतन ब्रह्मचारी’ नामक एक उपन्यास भी लिखा
आलोचना के क्षेत्र में भी भट्ट जी का महत्त्वपूर्ण योगदान है। भारतेन्दु ने ‘नाटक’ नामक निबंध द्वारा सैद्धांतिक आलोचना की शुरुआत की थी तो भट्ट जी ने ‘हिंदी प्रदीप’ में लाला श्रीनिवासदास के नाटक ‘संयोगिता स्वयंवर’ की ‘सच्ची समालोचना’ नाम से व्यावहारिक आलोचना की जिसे हिंदी साहित्य की पहली व्यावहारिक आलोचना माना जाता है।
भट्ट जी ने कविताओं के स्थान पर गद्यात्मक लेखन को प्रधानता दी है, किंतु कहीं-कहीं इनके गद्यों में भी पद्यात्मकता आ गई है, जैसे- ‘‘आज हम इस जून एक ऊन दो के ऊपर सून वाली संख्या में प्रवेश कर रहे हैं।’’
भट्ट जी का भाषा संबंधी दृष्टिकोण भी गौर करने के लायक है। वे भाषायी शुद्धता के समर्थक नहीं थे। उनका मानना था कि भाषा का विकास विभिन्न भाषाओं के शब्दों के आदान-प्रदान से ही होता है।
उनका प्रसिद्ध कथन है कि ‘‘बहुत से लोगों का मत है कि हम लिखने-पढ़ने की भाषा से यावनिक शब्दों को बीन-बीनकर अलग करते रहें। कलकत्ता और बंबई के कुछ पत्र ऐसा करने का कुछ यत्न भी कर रहे हैं, किंतु ऐसा करने से हमारी हिंदी बढ़ेगी नहीं, वरन दिन-दिन संकुचित होती जाएगी। भाषा के विस्तार का सदा यह क्रम रहा है कि किसी भी देश के शब्दों को हम अपनी भाषा में मिलाते जाएँ और उसे अपना करते रहें।’’
कुल मिलाकर, भट्ट जी ने आधुनिक काल के हिंदी साहित्य का बहुत अधिक संवर्द्धन किया है। उनके निबंधों की सीमा यह है कि उनमें वह सुघड़ता व वह वैचारिकता नहीं है जो आगे चलकर शुक्ल जी के निबंधों में मिलती है। इसी प्रकार आलोचना के क्षेत्र में भी उनका कार्य महज एक शुरुआती प्रयास ही माना जा सकता है। फिर भी, नवजागरणकालीन संक्रमण के दौर में हिंदी साहित्य में गद्य की विविध विधाओं के प्रवर्तन तथा विकास में योगदान के लिये इनका प्रयास सराहनीय माना जाता है।
जैन धर्म एवं बौद्ध धर्म कई मामलों में समरूपता दर्शाते हैं। इसके बावजूद जैन धर्म की तुलना में बौद्ध धर्म का प्रसार व्यापक स्तर पर हुआ, इसके क्या कारण रहे? विवेचना कीजिये। (150 शब्द)
उत्तर :
प्रश्न विच्छेद
• दोनों धर्मों के विद्यमान समानता को स्पष्ट कीजिये।
• जैन धर्म की तुलना में बौद्ध धर्म के अत्यधिक प्रसार के कारणों को स्पष्ट कीजिये।
हल करने का दृष्टिकोण
• बौद्ध एवं जैन धर्म का संक्षेप में परिचय देते हुए उत्तर प्रारंभ कीजिये।
• दोनों ही धर्मों में विद्यमान समानता के तत्त्व बताइये।
• जैन धर्म की तुलना में बौद्ध धर्म के व्यापक होने के कारणों को स्पष्ट कीजिये।
• प्रभावी निष्कर्ष लिखिये।
छठी शताब्दी ईस्वी पूर्व में बौद्ध एवं जैन धर्म का उदय एक महत्त्वपूर्ण घटना थी, जिसका योगदान अविस्मरणीय रहा है। दोनों ही, धर्मों ने भारतीय सांस्कृतिक जीवन को काफी प्रभावित किया है। इन दोनों धर्मों में समानता के साथ-साथ असमानता के तत्त्व भी रहे हैं जिसके कारण जैन धर्म, बौद्ध धर्म की अपेक्षा ज़्यादा व्यापक रूप से प्रसारित नहीं हो सका। इसे हम निम्नलिखित रूपों में देख सकते हैं-
समानता के तत्त्व:
दोनों ही धर्मों ने वैदिक कर्मकांडों तथा वेदों की अपौरुषेयता का विरोध किया।
अहिंसा तथा सदाचार पर दोनों ही धर्मों ने बल दिया।
कर्मवाद, पुनर्जन्म तथा मोक्ष दोनों ही धर्मों में शामिल थे।
दोनों धर्मों में प्रचार-प्रसार के लिये भिक्षु संघों की स्थापना पर बल दिया गया।
उपरोक्त समानता के बावजूद भारत में जैन धर्म का उतना व्यापक प्रसार नहीं हो पाया जितना की बौद्ध धर्म का हुआ तथा जैन धर्म कुछ ही भागों में सीमित होकर रह गया, इसके निम्नलिखित कारण हैं-
बौद्ध धर्म ने मध्यम मार्ग पर बल दिया। इसके तहत मोक्ष के लिये कठोर साधना एवं कायाक्लेश में विश्वास नहीं किया जाता था। परंतु जैन धर्म में मोक्ष के लिये घोर तपस्या तथा शरीर त्याग को आवश्यक माना गया।
बौद्ध धर्म आत्मा में विश्वास नहीं करता था, जबकि जैन धर्म में इसकी प्रधानता विद्यमान थी।
बौद्ध धर्म की अपेक्षा जैन धर्म में अहिंसा एवं अपरिग्रह पर अधिक बल दिया गया है। इस संदर्भ में उनके विचार अतिवादी थे।
जैन धर्म में नग्नता को अनिवार्य माना गया था जो बौद्ध धर्म में अनुपस्थित था।
गौतम बुद्ध द्वारा तत्कालीन समाज में विद्यमान कुरीतियों पर जिस प्रकार से कुठाराघात किया गया था, उस प्रकार से महावीर द्वारा नहीं किया गया था।
अत: उपरोक्त कारणों पर यदि गौर करें तो स्पष्ट होता है, कि बौद्ध धर्म जैन धर्म के सापेक्ष अधिक लचीला था जो सर्वसाधारण के लिये आसानी से अनुकरणीय था। साथ ही, बौद्ध धर्म के प्रचार-प्रसार में जनसाधारण के लिये सर्वसुलभ भाषा मगधी को अपनाया गया जिसके कारण भी इसकी लोकप्रियता में बढ़ोतरी हुई। तत्कालीन बदलती समाजिक-आर्थिक परिस्थितियाँ भी बौद्ध धर्म को लोकप्रिय बनाने में काफी महत्त्वपूर्ण रहीं। बावजूद इसके कि जैन धर्म का प्रसार बौद्ध धर्म की अपेक्षा कम रहा हो लेकिन भारतीय संस्कृति पर इसका योगदान अविस्मरणीय रहा है।
‘‘भूगोल को स्थान विषयक विज्ञान बनाने के प्रयासों ने मात्रात्मक क्रांति को जन्म दिया।’’ स्पष्ट कीजिये।
उत्तर :
प्रश्न विच्छेद
• मात्रात्मक क्रांति के विकास की चर्चा करें।
हल करने का दृष्टिकोण
• मात्रात्मक क्रांति का परिचय दें।
• भूगोल को स्थान विषय विज्ञान बनाने के प्रयासों ने इसे किस प्रकार जन्म दिया?
• इसके दोषों को उजागर करते हुए निष्कर्ष दें।
भूगोल में सांख्यिकीय और गणितीय विधियों के प्रयोग को मात्रात्मक क्रांति कहते हैं। द्वितीय विश्व युद्ध के पश्चात् भूगोल के समक्ष अस्तित्व का संकट खड़ा हो गया तथा हारवर्ड विश्वविद्यालय में भूगोल विभाग को बंद कर दिया गया। ऐसी ही दशा में भूगोल को स्थान विषयक विज्ञान बनाने के प्रयासों ने मात्रात्मक क्रांति को जन्म दिया। भूगोल को सुदृढ़ सैद्धांतिक आधार पर स्थापित करने का प्रयास किया गया। अब भूगोलवेत्ताओं ने स्थानों व क्षेत्रों की सुव्यवस्थित संरचना संबंधी नियमों का मात्रा प्रधान तकनीकों से विश्लेषण पर ज़ोर दिया। उन्होंने मानव एवं वातावरण के मध्य संबंधों को परिशुद्ध बनाने तथा सामान्य अनुमान निर्धारण हेतु गणितीय मापकों की रचना की, जिससे वस्तुओं के वितरण, घनत्व एवं दूरियों की शुद्धता मापी जा सके।
भौगोलिक अध्ययन में स्थानिक संबंधों का विशेष महत्त्व होता है। सर्वप्रथम शेफर ने इसकी महत्ता को स्वीकार किया तथा विलियम बंगी ने इसे आगे बढ़ाया। उनके अनुसार भूगोल स्थानिक संबंधों एवं अंतर्संबंधों का विज्ञान है। भूगोल में सर्वप्रथम मात्रात्मक विधियों का प्रयोग भू-आकृति विज्ञान तथा जलवायु विज्ञान में किया गया। मात्रात्मक क्रांति से स्थान का घनिष्ठ संबंध है। स्थान विश्लेषण का मुख्य उद्देश्य वस्तुओं के स्थानिक व्यवस्था पर ध्यान केंद्रित करना है। आर्थिक क्रियाओं से संबंधित विभिन्न अवस्थिति सिद्धांतों में स्थान मुख्य बिंदु होता है, जिसे मात्रात्मक क्रांति के प्रयोग ने अधिक वैज्ञानिक बना दिया। प्रादेशिक भूगोल में मात्रात्मक क्रांति के प्रयोग ने नगरीय एवं प्रादेशिक योजनाओं को मज़बूत सैद्धांतिक आधार प्रदान किया। इस प्रकार भूगोल को स्थान विषयक विज्ञान बनाने के प्रयासों ने अनुभवाश्रित व वर्णनीय परंपरा को नकार कर उसे गणितीय एवं सांख्यिकीय आधार प्रदान किया।
यद्यपि मात्रात्मक क्रांति ने भूगोल को एक विषय के रूप में पुनर्स्थापित किया परंतु इसके कुछ दोष भी रहे-
स्थान विषयक विज्ञान की विधि को यह स्थान की ज्यामिति से जोड़कर उसकी मूल भावना को समाप्त करता है।
अवस्थितिक रूप से प्रदेश का विश्लेषण भेदभाव को जन्म देता है।
सांख्यिकीय भाषा मानव-पर्यावरण के संबंधों को समझने के लिये अव्यवहारिक है।
यह मानवीय निर्णय लेने की क्षमता को नाकारात्मक रूप से प्रभावित करता है।
इसमें मानव की एक पूर्ण आर्थिक प्राणी के रूप में कल्पना की गई है।